የድምፀ ወያኔ የኦሮምኛ ቋንቋ ጋዜጠኞች ይቅርታ ጠየቁ
በጋዜጣው ሪፖርተር አዲስ አበባ፦ የድምፀ ወያኔ (DW in­ternational ) የኦሮምኛ ቋንቋ ጋዜጠኞች ሕዝብን ይቅርታ መጠየቃቸውን የፌዴራል ፖሊስ ኮሚሽን አስታወቀ፡፡ የፌዴራል ፖሊስ ኮሚሽን እንዳስታወቀው፣ የጁንታው ቡድን ልሳን የነበረው ድምፀ ወያኔ በቴሌቪዥን ጣቢያው ከወራት በፊት በኦሮምኛ ቋንቋ ስርጭት በመጀመር የውሸት ዘገባዎችንና በጋዜጠኞች መርሆ ፀያፍ የሆኑ በሀገር ህልውና ላይ ጫና የሚፈጥሩ ተግባራትን ሲፈፅም ቆይቷል። በቴሌቪዥን ጣቢያው በኦሮምኛ ቋንቋ ሲሰሩ ከነበሩ 4 ጋዜጠኞች ውስጥ ሦስቱ ግርማ ጉዲሳ፣ ካሊድ አብዱልፈታ እና ሙስጠፋ ቃሊዩ ታኅሣሥ 15 ቀን 2013 ዓ.ም በመቐለ ከተማ በፍቃዳቸው በፌዴራል ፖሊስ ኮሚሽን ሚዲያ እና ወንጀል ምርመራ ቢሮ የነበረውን ነገር ማስረዳታቸውን ጠቁሟል። ጋዜጠኞቹ እንዳስረዱት፣ የቅጥር ማስታወቂያው የወጣው በትግራይ ቲቪ በኦሮምኛ ቋንቋ ስርጭት ስለሚጀምር በሚል ሲሆን በፈተናው ወቅትም የኢትዮጵያን ብሔር ብሔረሰቦች ገፅታ የሚገነቡ ዝግጅቶች ላይ ያተኮረ ሥራ እንደሚሰሩ ተነግሯቸው ነበር። ወደ መቐለ ከተጓዙ በኋላ ግን ድምጸ ወያኔ ተመድበው ብሔር ብሔረሰብን በመንግሥት ላይ ማሳመፅ እና የእርስ በእርስ ብጥብጥ መፍጠር ላይ ያተኮረ ጽሑፍ እየተሰጣቸው በግዴታ አቅርበዋል። በዘገባቸውም በኮቪድ ምክንያት የተራዘመውን ሀገራዊ ምርጫ መቃወም፣ የጠቅላይ ሚኒስትር ዐቢይ አህመድ የሰላም የኖቬል ሽልማት አግባብ አይደለም ብሎ ለማሰረዝ መጣር፣ የጠቅላይ ሚኒስትሩን እንቅስቃሴና ተግባር ሁሉ በተቃራኒ መልኩ በመጥፎ ጎን ትንታኔ መስጠት ላይ በማተኮር በኦሮምኛ ቋንቋ እንዲያቀርቡ ይገደዱ ነበር። በክልሉ በነበረው ሕግም የማስከበር ዘመቻ ጣቢያው ከመቐለ ከተማ ቁሳቁሱን ጭኖ ጋዜጠኞችንም በማስገደድ ወደማያውቁት ቦታ በመውሰድ በደረሱበት ሁሉ ስርጭት ለመጀመር ሲሞከር እንደነበር አመልክተዋል። ከመከላከያ ሰራዊት የሚደርስበት ጥቃት በማየሉ ጁንታው ሲሸሽ ጋዜጠኞቹ ረጅም የእግር ጉዞ በማድረግ እና መቐለ በመግባት በፍቃዳው መረጃውን መስጠታቸውን አስታውቀዋል። ጋዜጠኞቹ ከቡድኑ ጋር በመሆን ለሰራነው መጥፎ ሥራ ሕዝብ ይቅርታ ያድርግልን ማለታቸውን ፌዴራል ፖሊስ ኮሚሽን አስታውቋል፡፡